Părintele Theologos a vorbit despre regula de aur a postului. Respectând-o, vom fi mai aproape de Iisus
- Antonia Hendrik
- 26 martie 2024, 22:30
Părintele Teologos, care a luat calea Muntelui Athos în urmă cu aproape 30 de ani, a vorbit despre regula de aur în Postul Paștelui pentru a ajunge mai aproape de Iisus. Părintele a vorbit și despre cele mai importante lucruri de care trebuie să ținem cont în Postul Paștelui.
Părintele Theologos, despre semnificația postului
Părintele Theologos a explicat care sunt treptele postului, iar întâi de toate există post fără vin și ulei și există dezlegări.
"Sunt diferite trepte de post, cât poate fiecare, bine-nțeles. Întâi de toate există post fără vin și ulei și există dezlegări. De ce? Pentru că aceste alimente, fiind considerate pe drept cuvânt în vechime ca foarte dătătoare de energie erau restricționate și permise doar în anumite zile de post. Desigur că atunci când nu ținem post se pot consuma. Tot legat de ceea ce mâncăm trebuie să știm că sunt anumite alimente care sunt de post, dar provoacă o plăcere foarte mare. De exemplu, cartofii prăjiți și fructele de mare pot provoca o foarte mare plăcere. Știu pe cineva care mânca doar fructe de mare până i s-a făcut rău, după care a mâncat încontinuu numai cartofi prăjiți", a spus părintele.
Ce trebuie să mâncăm în perioada Postului Paștelui
Părintele Teologos mai spune că sunt de preferat mâncărurile ce se digeră ușor, mâncărurile ușoare, mai ales seara.
"Fraților, aceasta este patimă, adicție! De fapt, se neagă scopul postului, postul care înseamnă chiar aceasta, adică debarasarea de adicții, de patimi! Desigur că nu le putem tăia pe toate brusc, dar să începem cu mâncărurile care îngrașă, apoi cele care dau multă energie trupului și într-un final, mâncărurile care ne fac plăcere. E cel mai simplu așa. Și este de la Sfinții Părinți. De asemenea, să preferăm mâncărurile ce se digeră ușor, mâncărurile ușoare, mai ales seara. Aceasta bineînțeles legat de felurile de mâncare", a menționat părintele Theologos.
Părintele Teologos, despre regula de aur a postului
Părintele Teologos a explicat că singura regulă de aur este să ne ridicăm de la masă flămânzi.
"Cu privire la cantitate, regula de aur a postului este să ne ridicăm puțin flămânzi de la masă. Nu se poate pune o regulă generală pentru cantitate, să știți. De ce? Pentru că trupurile umane sunt foarte diferite între ele. Îmi amintesc acum de Sfântul Athanasie Athonitul care mânca o farfurie întreagă de mâncare într-o vreme în care asceții din Sfântul Munte mâncau jumătate de feliuță de pâine. Sfântul și-a dat seama cu harisma pe care o avea faptul că ucenicii lui se smintesc de el. Și a spus odată obștii că "azi e sărbătoare, să mănânce fiecare cât poate". Și, atunci, toți au mâncat o farfurie plină în timp ce sfântul a mâncat șapte farfurii. Atunci și-au dat seama că Sfântul se înfrânează cu mult mai mult decât ei. Înțelegeți?", a spus părintele Theologos.
Postul nu este o întrecere în performanțe
Părintele Teologos mai spune că postul nu este o întrecere, din contră, postul este tocmai o înfrânare de la aceste tendințe pătimașe.
"După cum vedeți, postul nu este o întrecere în performanțe, întrecere care și aceasta poate să genereze un comportament adictiv, prin plăcerea și mândria pe care o face. Din contră, postul este tocmai o înfrânare de la aceste tendințe pătimașe care, prin dependența de centrii de plăcere puternici, ne poate lua libertatea. Asta este postul, fraților, adică înfrânarea de la tot ce ne poate priva de libertate", a zis părintele Theologos, potrivit chilieathonita.ro.